**О Д Г О В О Р**

на пратеничко прашање од пратеникот Марија Рашковска поставено на 77-та седница на Собранието на Република Македонија одржана

на 5 ноември 2009 година

Би рекол дека од една страна оценките што ги даде мисијата на Меѓународниот монетарен фонд и оценките што подоцна ги утврди Јапонската кредитна агенција, која што го потврди стабилниот рејтинг на Македонија, се сигурно охрабрувачки знак дека политиките и условите во Македонија за водење на бизнис се добри, квалитетни и како што беше кажано од страна на Меѓународниот монетарен фонд помогнаа во намалување на тешките последици од светската економска криза, односно тие последици да бидат поблаги во Република Македонија. Од друга страна, исто така тие оценки од страна на најреномирани меѓународни експерти и институции уште еднаш потврдуваат дека онаа дебата во домашната јавност околу тоа дали фискалната политика е добро поставена, дали монетарната политика е соодветна, дали вкупните антикризни мерки даваат ефекти или не, имавме можност да слушнеме од прва рака од шефот на Мисијата на Меѓународниот монетарен фонд дека се работи за соодветна фискална политика, значи беше потврдено дека фискалниот дефицит од 2,8% оваа година и 2,5% за 2010 година колку што се планира со проекциите за буџетот се токму она оптимално ниво за онаа фаза во која се наоѓа македонската економија. Имено, од една страна потреба да се обезбеди макро економската стабилност, стабилноста на цените и на девизниот курс пред се, а од друга страна потребата истовремено во услови на криза фискалната политика да претставува еден стимул за економијата, кој ќе го компензира падот на економската активност, предизвикана од намалувањето на извозот и на побарувачката на стоки и услуги, екстерната побарувачка на стоки и услуги за македонските производи.

Она што го кажувавме дека во вакви околности треба да се почитуваат и препораките од Европската комисија и од сите надлежни институции за тоа дека мора добро да се одмери фискалната политика наидоа на потврда преку тие оценки што ги даде мисијата на Меѓународниот монетарен фонд и останатите меѓународни институции.

Се разбира, предизвиците остануваат, односно времињата сеуште се тешки за економијата и мора да се остане ангажиран и активен во барањето најдобри можни решенија за вакви околности. Токму од тие претпоставки тргнавме кога почнавме да работиме на буџетот за 2010 година, кој што веќе е во владина процедура и вечерва, по завршувањето на оваа седница на Собранието, Владата ќе има своја седница на која единствена точка ќе биде Предлог буџетот за 2010 година, што значи дека веднаш потоа, по потврдувањето на буџетот од страна на Владата, истиот ќе биде предложен за усвојување на Собранието и очекувам некаде до средината на декември да заврши собраниската расправа, односно буџетот да биде усвоен.

Во оваа фаза, она што можам да го поделам со пратениците и со јавноста се општите претпоставки на кои се базира буџетот, а тоа се: 2% раст на бруто домашнот производ за 2010 година, 2% инфлација и буџетски дефицит од 2,5%. Во 2010 година ќе имаме стабилен девизен курс на денарот, значи повторно преку фискалната и монетарната политика ќе се обезбеди стабилноста на девизниот курс на денарот и ние сме уверени дека тоа е најзначајното прашање за долгорочно предвидување од страна на македонските компании за тоа што може да очекуваат како политика во делот на режимот на девизен курс и нивото на девизен курс. Во останатите сегменти структурата на буџетот ќе биде подобрена во насока на зголемување на учеството на инвестициите за сметка на непродуктивните и помалку продуктивните расходи за стоки и услуги и плати, при што на тој начин ќе се помогне повеќе пари да се вратат во стопанството преку ангажирање на фирми од градежната дејност со други дејности.

Конечно, би сакал да истакнам дека многу често деновиве во јавноста струјат одреден шпекулации кои се целосно неточни за тоа дека државата преку задолжувањето испумпала пари од стопанството, спомнуваат износи кои се целосно неточни и кои покажуваат дека оние кои ги лиферуваат тие информации не ја разбираат базичната економска наука и базичните економски постулати. Ако се погледне на нето основа, бидејќи тие бројки веројатно се некој несреќен збир на некои бруто износи, треба да се гледаат нето износите, односно колку на нето основа со повлекување и со враќање на средства во економијата државата во овој период реагирала, ќе се види дека на нето основа биле повлечени 79 милиони евра во изминатиот период преку државните записи и истовремено на нето основа биле вратени во економијата 78 милиони евра, односно речиси истиот износ преку исплата на обврзниците за старото девизно штедење, обврзниците за денационализација и останатите структурни обврзници. Што значи дека на нето основа државата не повлекла речиси воопшто пари од економијата, напротив, израмнет е речиси тој иснос. Тоа е најдобриот одговор за тие дезинформации што веројатно од незнаење или свесно со знаење се пласираат на погрешен начин во јавноста во овој период.

Како и да е, ние остануваме на определбата следната година исто така да продолжиме со политиката на намалување на домашното задолжување, со цел уште повеќе да го растовариме стопанството, меѓу другото, и на тој начин, а секако ќе продолжиме и со политиките за намалување на администритивните бариери и другите трошоци за стопанството и тоа што го правевме во 2007, 2008 година за македонските компании за намалувањето на даноците, со Регулаторната гилотина и со другите мерки за растоварување на дневните трошоци, меѓу кои би ги исдвоил елиминирањето на обврската за плаќање на данок на реинвестираната добивка, покажува дека македонските компании поспремни и пожилави влегоа во оваа економска криза и токму од тие причини падот на економската активност во Македонија е меѓу најниските во Европа, како што беше истакнато од Меѓународниот монетарен фонд. Се разбира, ова област за која можам и повеќе да зборувам, и подолго, зависно од степенот на детали и информации што се потребни, но се надевам дека за почитуваниот пратеник кој што го постави прашањето ова дава доволно информации за оваа фаза во која се наоѓа македонската економија и нашите согледувања за идната година.